คอบุหรี่อ้วก!ขึ้นภาษีเพียบมวนละ1-2บ.
คลังเสนอ ครม.เคาะภาษีบุหรี่ใหม่ในวันที่ 12 เม.ย.นี้ เน้นคิดภาษีจากราคาขายและต่อมวน
11 ส.ค. 2554

คลังเสนอ ครม.เคาะภาษีบุหรี่ใหม่ในวันที่ 12 เม.ย.นี้ เน้นคิดภาษีจากราคาขายและต่อมวน
นายมั่น พัธโนทัย รมช.คลัง เปิดเผยว่า กระทรวงการคลังจะเสนอให้ที่ประชุมคณะรัฐมนตรี (ครม.)ในวันที่ 12 เม.ย. 2554 นี้เพื่อพิจารณาอนุมัติการปรับโครงสร้างภาษียาสูบใหม่ของกรมสรรพสามิต จากปัจจุบันที่เก็บจากราคาหน้าโรงงาน และราคาแจ้งนำเข้า หรือราคาซีไอเอฟ มาเป็นการเก็บภาษี 2 แนวทาง คือ เก็บภาษีตามราคาขาย โดยมีการกำหนดราคาเพดานขั้นต่ำเพื่อใช้คำนวณอัตราภาษี และการเก็บภาษีตามปริมาณจากราคาขายปลีกหรือเก็บภาษีต่อมวน
รมช.คลัง กล่าวว่า ขณะนี้สรรพสามิตอยู่ระหว่างการพิจารณาถึงความเหมาะสมว่าอัตราภาษีที่จะจัดเก็บต่อมวนควรอยู่ในระดับที่เหมาะสมในอัตราเท่าใด ระหว่าง 1 บาท หรือ 2 บาท ซึ่งจะส่งผลให้ราคาขายบุหรี่ปรับเพิ่มขึ้นอีก 20-40 บาทต่อซอง ขณะที่การกำหนดราคาขายขั้นต่ำ ต้องยอมรับว่าจะส่งผลกระทบต่อบุหรี่ที่ผลิตภายในประเทศแน่นอน
“การปรับขึ้นภาษีบุหรี่ครั้งนี้ หาก ครม. เห็นชอบสามารถดำเนินการได้ทันที เพราะออกเป็นกฎกระทรวง ไม่ต้องแก้ไขกฎหมายยาสูบ ซึ่งต้องใช้เวลานานและดำเนินการไม่ทัน เนื่องจากรัฐบาลจะยุบสภาและมีการเลือกตั้งภายในอีกไม่กี่เดือนนี้” นายมั่น กล่าว
รายงานข่าวจากสรรพสามิต เปิดเผยว่า หนึ่งในข้อเสนอของกรมสรรพสามิต คือการคิดภาษี 2 บาทต่อมวน และการกำหนดราคาขั้นต่ำ โดยให้ยกเลิกการคิดภาษีจากราคาซีไอเอฟนั้นจะส่งผลบุหรี่ในประเทศแข่งขันได้ลำบากมากขึ้น เนื่องจากเกรงว่าบุหรี่ต่างประเทศอาจจะปรับราคาขายปลีกลงเพื่อเข้ามาแย่งส่วนแบ่งการตลาดบุหรี่ไทยมากขึ้น 
ขณะเดียวกันการกำหนดราคาขั้นต่ำก็จะส่งผลให้บุหรี่ในประเทศที่มีราคาต่ำต้องปรับราคาเพิ่มขึ้นให้ชนเพดาน อาจจะสร้างความยากลำบากในการแข่งขันกับบุหรี่ต่างประเทศมากขึ้น ทำให้โรงงานยาสูบอาจส่งรายได้น้อยลง จากที่ส่งรายได้เข้าคลังเฉลี่ยปีละ 5–6 หมื่นล้านบาท